## Zaključak kojim se u točki I. izreke rješenja Hrvatske agencije za nadzor financijskih usluga ispravlja pogreška na način da se u navedenoj točki dodaje alineja: "- upravljanje portfeljem."

### NN 18/2010 (8.2.2010.), Zaključak kojim se u točki I. izreke rješenja Hrvatske agencije za nadzor financijskih usluga ispravlja pogreška na način da se u navedenoj točki dodaje alineja: "- upravljanje portfeljem."

HRVATSKA AGENCIJA ZA NADZOR FINANCIJSKIH USLUGA

431

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 219. stavak 1. i 2. Zakona o općem upravnom postupku (»Narodne novine« br. 53/91, 103/96), radi ispravljanja pogreške u rješenju po službenoj dužnosti, Uprava Hrvatske agencije za nadzor financijskih usluga, na sjednici održanoj 28. siječnja 2010. godine, donijela je

ZAKLJUČAK

1. U točki I. izreke rješenja Hrvatske agencije za nadzor financijskih usluga klasa: UP/I-451-04/09-03/22, od 21. siječnja 2010. godine, ispravlja se pogreška na način da se u navedenoj točki dodaje alineja:

»– upravljanje portfeljem.«

2. Ispravak iz točke 1. upisat će se u izvornik rješenja u obliku bilješke.

3. Ovaj zaključak objavit će se u »Narodnim novinama«.

Obrazloženje

U točki I. izreke rješenja Hrvatske agencije za nadzor financijskih usluga (dalje: Agencija), klasa: UP/I-451-04/09-03/22, od 21. siječnja 2010. godine, navedeno je da se kreditnoj instituciji Podravska banka d.d., Koprivnica, Opatička 3, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točka 1. – 7. i stavak 2. točka 1. – 7. Zakona o tržištu kapitala (dalje: Zakon). Međutim u popisu investicijskih usluga i aktivnosti u navedenoj točki izreke, omaškom nije navedena investicijska usluga iz članka 5. stavak 1. točka 4. Zakona, »upravljanje portfeljem«.

Stoga je na temelju odredbe članka 219. stavaka 1. i 2. Zakona o općem upravnom postupku, odlučeno kao u točkama 1. i 2. izreke ovog zaključka.

Dana 1. siječnja 2010. godine stupio je na snagu novi Zakon o općem upravnom postupku (»Narodne novine« br. 47/09). Sukladno odredbi članka 168. navedenog zakona, postupci započeti do stupanja na snagu istog, nastavit će se i dovršiti prema odredbama Zakona o općem upravnom postupku (»Narodne novine« br. 53/91, 103/96.).

Kako je postupak po predmetnom zahtjevu započet prije stupanja na snagu novog Zakona o općem upravnom postupku, isti će se dovršiti po odredbama Zakona o općem upravnom postupku (»Narodne novine« br. 53/91, 103/96).

Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovaj zaključak objavljuje se u »Narodnim novinama«.

UPUTA O PRAVNOM LIJEKU

Protiv ovog zaključka žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog zaključka.

Klasa: UP/I-451-04/09-03/22

Urbroj: 326-111-10/7

Zagreb, 28. siječnja 2010.

Predsjednik Uprave
Ante Samodol, v. r.

Ostalo, NN 18/2010-431